Papersnake/gushiwen huggingface dataset:
送赵仁则官满西归三首
方回（元代）

稼轩贤帅有甥氏，梅野伦魁之里人。
春水江湖宽度量，秋天霜月瘦精神。
三年郡政弥缝密，四海诗朋燕笑频。
题浣花笺当折柳，预愁船鼓转东津。
丹元子步天歌 其二 东方七宿
王希明（唐代）

亢，四星恰如弯弓状。大角一星直上明，折威七子亢下横。

大角左右摄提星，三三相似如鼎形。折威下左顿顽星，两个斜安黄色精。

顽下二星号阳门，色若顿顽直下𨀛。
答孙莘老病中寄谢诸同舍
范祖禹（宋代）

言有逆耳忠，药有苦口利。
康强本危虑，忧患生逸意。
先生蹈周孔，陋巷乐仁义。
新命登谏垣，四方想平治。
舞雩逐清爽，伏枕送炎炽。
作诗存警戒，教告在同志。
苍生系正人，丹扆渴高议。
矧当敷经训，劝讲日严侍。
桓荣大师尊，郑公三鉴备。
天衢进方亨，王路坦无陂。
告猷补衮职，正色伏蒲地。
阳城可以起，醇酒毋数醉。
效香奁体
何应龙（宋代）

云幕重重雨未收，嫩寒先到玉帘钩。
一杯晚酒无人共，羞带双花下小楼。
咏史
方一夔（宋代）

代马必死战，韩卢必死猎。万族虽有殊，受性固莫夺。

君看伏波翁，心火老不灭。万里战壶头，赤手拥马鬣。

前言一朝酬，英气半途折。海南纪铜柱，城西埋石蕝。

所以高世人，甘守田园拙。梧楸老归梦，桑梓借馀热。

人生贵适意，似用生分别。为问泽车乘，何如水鸢跕。
知县再次韵不作平侧体复次韵二首 其一
曹彦约（宋代）

步出山前坂，遥望徒惊心。下无百尺流，上无千岁林。

至人有遗言，三叹金玉音。莫饮盗泉水，莫息恶木阴。
送潘德久使蓟门
陆游（宋代）

昆仑东分一枝浑，奔蹴砥柱经龙门。
羲皇受图抚上古，神禹治龙开中原。
三灵实扶艺祖业，万国共仰东都尊。
群儿撞坏吁可叹，顾使残虏今游魂。
因君试求出师路，孟津白马应如故；不须更议系河桥，北风正可乘冰渡。
颇闻卢龙已数尽，复道飞狐合屯戍；辕门倘驻拂云祠，烽火应过明妃墓。
君归解鞍藉芳草，细谈塞北忘予老。
读书饮酒待贼平，万丈旄头方下扫。
缘识
宋太宗（宋代）

语言端谨易求寻，己是他非祸返侵。
忠信先修销大伪，何曾呖隔圣缘心。
连州腊日观莫徭猎西山
刘禹锡（唐代）

海天杀气薄，蛮军步伍嚣。林红叶尽变，原黑草初烧。

围合繁钲息，禽兴大旆摇。张罗依道口，嗾犬上山腰。

猜鹰虑奋迅，惊鹿时跼跳。瘴云四面起，腊雪半空消。

箭头馀鹄血，鞍傍见雉翘。日暮还城邑，金笳发丽谯。
贺新凉（次拙逸刘直孺维扬客中贺新凉韵）
张榘（宋代）

襟度天为侣。价平生、放浪江湖，浮云行住。倒挽峡流归笔底，衮衮二并四具。何尚友、沧波鸥鹭。藻黻皇猷君能事，况贤书、两度登天府。急著手，佐明主。

晴风一舸来瓜步。剪灯花、樽酒论诗，顿忘羁旅。逗晓蛮笺传金缕，一片瑰词绮语。甚独茧、抽成长绪。当代壑翁文章伯，定不教、弹铗轻辞去。留共济，孤舟渡。
杂诗三首 其一
王良臣（金朝）

道人知我爱禅房，净埽阶前紫石床。软饱三杯风味好，脱巾和月卧昏黄。
莺啭皇州 其二
朱元璋（明代）

禁城新柳叶成帷，隐映黄鹂深处啼。晴蝶逐风翻上下，晨鸡阅日唱东西。

华衢紫陌人烟盛，绣户朱门烛焰低。景物美看茶酒肆，粉钿遥拥坐轻蹄。
题挂剑图
张镃（宋代）

当年许与有谁知，人忽邱陵我独悲。
逊国曩时犹易耳，不应留剑使心欺。
写昆崙万松图寿一昆老人八十
张萱（明代）

我闻昆崙在西极，天地之脐神仙国。三城五级十二门，鹤驭鸾骖千万亿。

握契仙人好远游，一朝掉臂黄林陬。开明奔命陆吾遁，却插孤根闽海头。

冯夷昼立天吴语，巨鳌欲戴昆崙去。老人玉杖试一挥，昆崙永作闽天柱。

万岁山前紫气浓，老人高卧昆崙峰。偓佺拊背授真诀，独种云间十八公。

万斛明珠千岁实，忆昔馈尧尧不食。春风日长虬龙枝，擎霄接汉皆千尺。

兄为栋兮弟为梁，丹青矩矱充明堂。葱峦锦柏亦琐屑，寒河星柘徒夸张。

明堂孔阳圣人喜，为问老人身姓李。三锡龙章爵大中，地上神仙郁华子。

杖履烟霞八十春，少微夜夜烛昆崙。不往人间役徐甲，不从柱下作周臣。

一日餐一松，一松巢一岁。天地为等期，青青长不改。

弧悬正值小春阳，木公金女纷翱翔。金銮乍祝齐天寿，锦里还飞爱已觞。

罗浮山下金门隐，遥向南天称子姓。欲随青鸟献珍图，且吮綵毫开异境。

何日堂前问大还，侧身怅望昆崙山。万头青犊留闽海，李耳原来未出关。
伤别曲
王郁（金朝）

兰皋飞暗尘，征车纡去辙。长安虽咫尺，回首繁华歇。

故人亭下酒，蛾眉眼中血。平生慷慨肠，忽作柔丝结。

传闻紫塞傍，秋烽下危堞。班超未投笔，来瑱空嚼铁。

谁能金闺中，坐眷娟娟月。
题刘氏东陵图
胡仲弓（宋代）

昔日青门喜种瓜，尚遗种子在天涯。
如今落在刘郎手，刘邵原来自一家。
次韵张子野秋中久雨晚晴
王安石（宋代）

天沉四山黑，池涨百泉黄。
苦湿欲千里，愿晴非一乡。
埽除供晚色，洗刷放秋光。
菊泣花犹重，粳肥穗稍长。
积阴消户牖，返照媚林塘。
想见阳台路，神归发彩凉。
题金山寺赓陆先生韵
李延兴（元代）

天连泗水水连天，烟锁孤村村锁烟。寺绕薜萝萝绕寺，川通巫峡峡通川。

酒迷醉客客迷酒，船送行人人送船。此会应难难会此，传今胜古古今传。
鹅儿
李郢（唐代）

腊后闲行村舍边，黄鹅清水真可怜。何穷散乱随新草，

永日淹留在野田。无事群鸣遮水际，争来引颈逼人前。

风吹楚泽蒹葭暮，看下寒溪逐去船。
新楼诗二十首。寒林寺
李绅（唐代）

最深城郭在人烟，疑借壶中到梵天。岩树桂花开月殿，

石楼风梵绕金仙。地无尘染多灵草，室鉴真空有定泉。

应是法宫传觉路，使无烦恼见青莲。
醉中作
陆游（宋代）

曾赐琳腴白玉京，狂歌起舞蜀人惊。
却骑黄鹤横空去，今夕垂虹醉月明。
庆南楼居士
周应合（宋代）

万古南山耸翠屏，岧峣上拂斗牛星。
不随北华西崧见，要对南楼岁岁青。
洪范以不合俗人题厅壁二绝句次韵和之
黄庭坚（宋代）

埋没高才筑钓间，风云未会要鲵桓。
南康郡下参军耳，付与红尘白眼看。
之京留别祁羡仲诸子
卢尧典（明代）

江亭酒尽晚烟浮，漂泊人操小小舟。接地月明疏雨后，隔溪渔唱夜潮头。

素衣总与缁尘惯，佳句能支道路愁。他日京华千里梦，雁书迟尔慰登楼。
夏日三首
张耒（宋代）

黄帘翠幕断飞蝇，午影当轩睡未兴。
枕稳海鱼鑴紫石，扇凉山雪画青缯。
廊阴日转雕栏树，坐冷风生玉碗冰。
满案诗书尘蠹甚，故应疏懒过炎蒸。
在明遗我湘竹榻走笔言谢
王世贞（明代）

百迭香云缀露斑，梦回身似在湘山。从今去后非无客，且挂高斋一壁间。
京都十景 其五 玉泉垂虹
李东阳（明代）

玉泉东下转逶迤，百尺虹霓欲倒垂。石罅正当山断处，林光斜倒雨晴时。

惟将远色兼天净，不恨微㳙到海迟。五老峰前才一派，可能消得谪仙诗。
春词二首·其一
朱淑真（宋代）

屋嗔柳叶噪春鸦，帘幙风轻燕翅斜。
芳草池塘初梦断，海棠庭院正愁加。
几声娇巧黄莺舌，数朵柔纤小杏花。
独倚妆窗梳洗倦，只惭辜负好年华。
春日扈从南海子观大蒐
王熙（清代）

上苑回春驭，传呼夜漏催。六龙云里下，八阵日边开。

细草鸣鸾地，雄风买骏台。应如宸算远，不为诘戎来。
山水图
郑关（明代）

云来双岫阴，鸟下千林晚。恍惚月明时，扁舟辋川返。
上郑员外
方干（唐代）

为郡至公兼至察，古今能有几多人。忧民一似清吟苦，

守节还如未达贫。利刃从前堪切玉，澄潭到底不容尘。

潜夫岂合干旌旆，甘棹渔舟下钓纶。
一落索·谁道秋来烟景素
黄庭坚（宋代）

谁道秋来烟景素。任游人不顾。一番时态一番新，到得意、皆欢慕。紫萸黄菊繁华处。对风庭月露。愁来即便去寻芳，更作甚、悲秋赋。
游千山观
李曾伯（宋代）

自重来岭峤，岂暇访湖山。
缇骑行边了，戎旗护戍閒。
相看群玉外，一笑六郎间。
回首西风静，何愁老汉关。
和陈校书省中玩雪
包融（唐代）

芸阁朝来雪，飘飖正满空。褰开明月下，校理落花中。

色向怀铅白，光因翰简融。能令草玄者，回思入流风。
陪林茂南游上清宫分韵得落字
李处权（宋代）

百年梦一觉，无事且行乐。
何必寻方外，而求不死药。
我里足嘉处，胜践两芒屩。
有来问名利，掉头告莫莫。
夫君永嘉彦，载酒情不薄。
凌晨马首北，共赴云霞约。
珠宇敞天中，非烟动寥廓。
黄庭拜吾祖，素发炯然灼。
堂前系牛木，柯叶宛如昨。
少陵诗之史，余光贲伊洛。
虽烦鬼神护，九原不可作。
我辄吟其傍，窘涩愧穿凿。
是时天已霜，山川向摇落。
南登驻跸亭，北上朝元阁。
俯仰尽形胜，觞咏得盘礴。
惜无羽客琴，一洗尘土恶。
趋翰苑遭诬构四十六韵
李绅（唐代）

九五当乾德，三千应瑞符。纂尧昌圣历，宗禹盛丕图。

画象垂新令，消兵易旧谟。选贤方去智，招谏忽升愚。

大乐调元气，神功运化炉。脱鳞超沆瀣，翻翼集蓬壶。

捧日恩光别，抽毫顾问殊。凤形怜采笔，龙颔借骊珠。

掷地声名寡，摩天羽翮孤。洁身酬雨露，利口扇谗谀。

碧海同宸眷，鸿毛比贱躯。辨疑分黑白，举直牴朋徒。

庭兽方呈角，阶蓂始效莩。日倾乌掩魄，星落斗摧枢。

坠剑悲乔岳，号弓泣鼎湖。乱群逢害马，择肉纵狂貙。

胆为隳肝竭，心因沥血枯。满帆摧骇浪，征棹折危途。

燕客书方诈，尧门信未孚。谤兴金就铄，毁极玉生瘉。

砺吻矜先搏，张罗骋疾驱。地嫌稀魍魉，海恨止番禺。

瘴岭冲蛇入，蒸池蹑虺趋。望天收雪涕，看镜揽霜须。

草毒人惊剪，茅荒室未诛。火风晴处扇，山鬼雨中呼。

穷老乡关远，羁愁骨肉无。鹊灵窥牖户，龟瑞出泥途。

烟岛深千瘴，沧波淼四隅。海标传信使，江棹认妻孥。

到接三冬暮，来经六月徂。暗滩朝不怒，惊濑夜无虞。

俯首安羸业，齐眉慰病夫。涸鱼思雨润，僵燕望雷苏。

诏下因颁朔，恩移讵省辜。诳天犹指鹿，依社尚凭狐。

度岭瞻牛斗，浮江淬辘轳。未平人睚眦，谁惧鬼揶揄。

盆浦潮通楚，匡山地接吴。庾楼清桂满，远寺素莲敷。

仿佛皆停马，悲欢尽隙驹。旧交封宿草，衰鬓重生刍。

万戟分梁苑，双旌寄鲁儒。駸駸移岁月，冉冉近桑榆。

疲马愁千里，孤鸿念五湖。终当赋归去，那更学杨朱。
巢山
陆游（宋代）

巢山避世纷，身隐万重云。
半谷传樵响，中林过鹿群。
虫锼叶成篆，风蹙水生纹。
不蹋溪桥路，僊凡自此分。
踏莎行 虎丘试剑石
宋琬（清代）

光淬芙蓉，魂惊魑魅。青苔石上娲皇泪。自从双剑作龙飞，空闻白虎眠幽隧。

歌舞方酣，越人兵至。水犀惊醒夫差醉。鸱夷葬后馆娃空，镯镂似比干将利。
再登岳阳楼
赵汝燧（宋代）

岳阳城下系扁舟，与客同登百尺楼。寻遍诗牌追旧句，恍惊岁尺叹重游。

波涵君艑两山翠，天落巴荆一镜秋。北望边烽犹未熄，敢忘后乐与先忧。
过唐兴寺 其一
刘才邵（宋代）

须应辞职效崔沂，岂合经时直紫微。领郡尚叨分竹箭，羡君不肯裂荷衣。

高风久已勤山仰，妙语新从得指归。更待春时稍暄暖，共寻烟坞与苔矶。
九日有感二首
强至（宋代）

每岁登高尽醉归，未曾轻负菊花期。
今年枕上酬佳节，感泪双痕落似丝。
赠古狂 其一
薛福保（清代）

倾盖识君心，霏雪盈君首。肝胆久益炯，芬烈不可垢。

缊袍忧苍生，有泪欲盈斗。长啸六合间，忽落三季后。

羲皇入梦想，婉娈相唯否。闻人纤毫善，若拜锡圭卣。

春意溢座隅，不啻自其口。卓哉元紫芝，堪使薄俗厚。

我今请改事，谑侮安可久。惧干鬼神怒，于君亦何有。
微雨坐池上作
陈炽（清代）

雨气倏无际，翛然生夕阴。春萍缘水碧，城树得烟深。

偶会濠濮意，非无江海心。方舟何处所，愁绝坐难任。
中秋前一日邀贺子忱为对月之款乃审放意山林
曹勋（宋代）

积阴扫秋风，吹作今夕月。
山岳四高寒，天地一澄澈。
幽人渺何许，庆喜清晖发。
一樽不同乐，孤光共愁绝。
齿疾未平灸疮正作新诗又至奇韵难当暗忍呻吟
李昉（宋代）

苍翠一丛湘岸色，问僧求得不嫌多。
重移砌畔新栽石，旋斸庭嫌旧种莎。
诱引吟情终不尽，装添野景更无过。
明年新笋成林后，袅袅长竿拂树柯。
卖葛粉
钱时（宋代）

市声朝暮过楼栏，喧得人来不耐烦。
寂寞山前闻叫卖，如何不作此心观。
和显章宋公马嵬坡韵
王越（明代）

妖血流红古道傍，翠华西幸悔淫荒。凄凉旧事空尘梦，冷落残淫送夕阳。

自昔玉颜多贾祸，至今黄土尚馀香。锦绷绣袜休深咎，廊庙非才更可伤。
豆叶黄
吕渭老（宋代）

轻罗团扇掩微羞。酒满玻璃花满头。小板齐声唱石州。月如钩。一寸横波入鬓流。
和李二主簿，寄淮上綦毋三
韦应物（唐代）

满城怜傲吏，终日赋新诗。请报淮阴客，春帆浪作期。
燕昭王
陈子昂（唐代）

南登碣石馆，遥望黄金台。
丘陵尽乔木，昭王安在哉？
霸图今已矣，驱马复归来。
中秋无月呈审知
赵蕃（宋代）

前年中秋月，痁鬼方见虐。
彻曙不得眠，搘炉亲煮药。
子时过桥来，劳我非赴约。
评诗杂精粗，有味胜大嚼。
去年中秋月，应候痁复作。
少休塘下寺，欲进悲足弱。
乔松接修竹，听雨仍落落。
徘徊亦忘寐，孤咏同纬络。
漂流到今年，高兴属快阁。
何期悼亡归，舟并南山泊。
前年呻吟地，追随恍如昨。
天公似怜我，为遣云垂幕。
那知千家墀，惨澹对杯酌。
不然适与值，用趣则相各。
人世夫何常，明年定忧乐。
望海潮·秦峰苍翠
秦观（宋代）

秦峰苍翠，耶溪潇洒，千岩万壑争流。鸳瓦雉城，谯门画戟，蓬莱燕阁三休。天际识归舟，泛五湖烟月，西子同游。茂草台荒，苎萝村冷起闲愁。
何人览古凝眸。怅朱颜易失，翠被难留。梅市旧书，兰亭古墨，依稀风韵生秋。狂客鉴湖头，有百年台沼，终日夷犹。最好金龟换酒，相与醉沧州。
杂记六言五首
刘克庄（宋代）

移了太行王屋，飞上钧天帝居。
黠子尽沦鬼录，敢儿方读仙书。
赵广安挽诗
魏了翁（宋代）

星陨南昌日，枭鸣蜀道时。
孝诚移地轴，忠泪洒天涯。
尽己皇它恤，求仁不复疑。
卫公精爽在，足尉九原思。
雨霖铃 夏景
梁寅（元代）

螺峰堆绿。夜来经雨，浑似膏沐。飞泉怒泻崖谷，悬霜练□鸣苍玉。虎迹岩前过处，踏破翠苔褥。听啼鸟，山北山南，树杪残云自相逐。蓬门书掩稀来躅。称幽人、独步看新竹。移床松下零落，三四点、怎沾缃轴。日永如年，况是身闲不受拘束。休妄想、＊鹭朝班，聊且伴麋鹿。
竹𪕋
苏轼（宋代）

野人献竹𪕋，腰腹大如盎。自言道旁得，采不费罝网。

鸱夷让言滑，混沌惭瘦爽。两牙虽有馀，四足仅能仿。

逢人自惊蹶，闷若儿脱襁。念此微陋质，刀几安足枉。

就擒太仓卒，羞愧不能飨。南山有孤熊，择兽行舐掌。
题柳如是画像
袁枚（清代）

生绡一幅红妆影，玉貌珠冠方绮领。眼波如月照人间，欲夺鸾篦须绝顶。

怀刺黄门悔误投，遗珠草草尚书收。党人碑上无双士，夫婿班中第一流。

绛云楼阁起三层，红豆花枝枯复生。班管自称诗弟子，佛香同事古先生。

勾栏院大朝廷小，红粉情多青史轻。扁舟同过黄天荡，梁家有个青楼样。

金鼓亲提妾亦能，争奈江南不出将。一朝九庙烟尘起，手握绳刀劝公死。

百年此际曷归乎？万论如今都定矣。可惜尚书寿正长，丹青攘与柳枝娘。
送范主簿
释居简（宋代）

考绩果何如，三年上上书。官箴小能大，俸给少常馀。

款客壶觞静，寻僧水竹虚。麦船容借便，石浦访楼居。
秋兴
汪莘（宋代）

秋天尤觉晓天清，仰首看天俯首行。
不但长歌声似鹤，一身浑似鹤般轻。
筹笔驿
陆游（宋代）

运筹陈迹故依然，想见旌旗驻道边。
一等人间管城子，不堪谯叟作降牋。
过刘三十二故宅
白居易（唐代）

不见刘君来近远，门前两度满枝花。

朝来惆怅宣平过，柳巷当头第一家。
送任陈二子西游
曾仕鉴（明代）

兵后同为客，悲秋奈别何。一尊停桂水，双剑指牂牁。

世已轻贫贱，吾将老薜萝。飘然各歧路，去矣慎风波。
舟次天津
曹鉴平（清代）

春月辞家出，津门入夏过。从知燕市近，还见海云多。

万堞临高阜，千帆荡浊河。几回哀雁度，乡思更如何。
闻平湖僧绍义自岭归又入浙
周暕（宋代）

曾写当年送别诗，小窗几度梦魂飞。句从薝卜林中得，人在梅花岭外归。

礼罢祖师无有相，遍参老宿悟来机。归舟久驻西湖上，闻道新来景又非。
赠任道人
张籍（唐代）

长安多病无生计，药铺医人乱索钱。

欲得定知身上事，凭君为算小行年。
三月二十五日饮方校书园十绝
刘克庄（宋代）

才入中年会面难，安知白首此团栾。
不妨时驾柴车出，只作初骑竹马看。
北堂寄布
释元肇（宋代）

消息虽真见若何，愁中日月手中梭。莫言不写平安信，布眼争如望眼多。
西江月（戊午生朝）
姜特立（宋代）

富贵从来自有，人生最羡长年。骎骎八秩未华颠。更喜此身强健。

金印新来如斗，丝纶御墨犹鲜。枣如瓜大藕如船。莫惜尊前满劝。
送孙龙谷
姚勉（宋代）

煌煌南方老人星，天边飞来地上行。秀眉方瞳琐骨耸，升降步上如风轻。

生平见说勇为义，十指团栾一和气。祇今福寿天所报，眼底曾孙家四世。

瑞祥融作合干松，岂惟义聚蒙天封。义人合得松样寿，孙枝蓊勃环老龙。

先生教人忠与孝，家法可为民则效。道中有福理自然，必收诗书仁义效。

子孙森列皆有文，次公长公为弟昆。曾孙早娶见玄孙，蒲轮迎召登金门。
巴陵夜别王八员外
贾至（唐代）

柳絮飞时别洛阳，梅花发后到三湘。
世情已逐浮云散，离恨空随江水长。
春晓
李敏（明代）

草阁临春浦，蓬扉惊曙鸦。
水明残夜月，云傍隔溪花。
次壁间韵题怀安道上三州王氏亭
魏了翁（宋代）

满壁故人何在，倚阑心事谁同。蚤径游丝罥日，乱山瘦马行空。
下洞
范端臣（宋代）

孤烟灵洞远，未羡三茅山。
柏子得妙见，梅花有奇攀。
虽无金碧丽，高士昔所关。
秋霁 园夜卧雨，莼鲈之思益深，和梅溪
朱祖谋（清代）

别枕潺潺，障暗雨帘衣，晕冷镫色。悴叶凉喧，晚蛩愁咽，病怀惯禁秋力。

倦吟暂息。梦痕宛转莼丝碧。问故国。谁眷、夜阑孤坐瘴乡客。

惊卧岁晚，乱落江蓠，钓竿沉吟，诗卷疏寂。背西风、残鹃苦说，青铜欺鬓盛年白。

归事布帆从办得。怕酒醒后，惊见画里湖山，采珠荒水，捣尘新驿。
再用前韵酬达夫 其五
刘弇（宋代）

百鬼揶揄成故态，一胸块磊信重围。沉清酂白平治得，请傍东皇振旅归。
听蛙有感
安昶（清代）

池塘青草乱蛙鸣，断续风传断续声。括耳未亭喧永夜，繁音又起怨长更。

为谁白眼嗔如许，讵为青苗气不平。唤起惜花非汝意，官私到处不求名。
怀友
黄庚（元代）

听雨思君泪欲流，檐声滴老鬓边秋。
何时过我晴窗下，共话思君听雨愁。
菊
陶弼（宋代）

九月严霜杀草根，独开黄菊伴金樽。
东篱故事何重叠，醉倒花前是远孙。
秋夜写怀呈常所往来诸公兼寄吴兴江仲嘉八首 其二
程俱（宋代）

蓬藋没三径，藤蔂上瓜庐。时闻步屧声，款关问何如。

定坐无杂语，文章较精粗。马融辞东观，抗脏与世疏。

顾此穷巷士，华颠空著书。
维石
释绍昙（宋代）

一路机先滑似苔，葛藤窠里出头来。
等闲击著火星迸，堆得大唐人眼开。
诗寄云夫处士老兄兼呈知府待制八丈
司马光（宋代）

一鹗曾飞奏，中林下鹤书。
今乘使君马，重到逸人居。
松竹过从久，闾阎惠爱余。
只应棠树影，此旧更扶疏。
欲过大乘先寄祖灯禅师大乘甚贫新开堂
李之仪（宋代）

大乘此去有几里，闻道祇园近布金。但恐钵中无客饭，止期经宿谢知音。
至後与履常探梅东园三首
杨万里（宋代）

雨涩风酸闷却春，日光初暖倍精神。
天如一面青罗扇，仰看横枝自写真。
九日至苏家园
周紫芝（宋代）

良辰不浪出，坐久无谁言。闲携老铃去，旋觅登高樽。

悠然理孤策，徐行当华轩。步穿鼪鼯径，来过鸡犬村。

炊烟起茅庐，衍沃多平原。翳翳桑柘密，霭霭禾黍繁。

黄童与白叟，相携负朝暄。我求方寸地，拟设常关门。

谁知南冈底，近有苏家园。心知淳朴处，可避喧嚣烦。

归来得好语，高意谁当论。他年刘子骥，定觅桃花源。
题陆宣公堂
许棐（宋代）

一编奏议从头读，句句冰联玉缀成。不是德宗嫌切直，自缘唐室未升平。

谄魂尽逐残星灭，义魄长随霁月明。我亦爱君忧国者，岁时来一拜先生。
自梁园至敬亭山见会公谈陵阳山水兼期同游因有此赠
李白（唐代）

我随秋风来，瑶草恐衰歇。
中途寡名山，安得弄云月？
渡江如昨日，黄叶向人飞。
敬亭惬素尚，弭棹流清辉。
冰谷明且秀，陵峦抱江城。
粲粲吴与史，衣冠耀天京。
水国饶英奇，潜光卧幽草。
会公真名僧，所在即为宝。
开堂振白拂，高论横青云。
雪山扫粉壁，墨客多新文。
为余话幽栖，且述陵阳美。
天开白龙潭，月映清秋水。
黄山望石柱，突兀谁开张？
黄鹤久不来，子安在苍茫。
东南焉可穷，山鸟飞绝处。
稠叠千万峰，相连入云去。
闻此期振策，归来空闭关。
相思如明月，可望不可攀。
何当移白足，早晚凌苍山？
且寄一书札，令予解愁颜。
雨中看梅西碛即事 其五
李流芳（明代）

山头白云自往来，山腰白云团不开。共道山腰云更白，不知却是梅花堆。
禅人并化主写真求赞
释正觉（宋代）

兀然而然，湛存象先。
曹溪昧横画，少室还默传。
体不匿而了了，用不勤而绵绵。
得麟角兮石头足，捋虎须兮林际颠。
壁上如今谩撑起，知音自然闻说禅。
港口小泊口号酬庄贰教舟中见赠
张羽（凤举）（明代）

符分山县记当年，泛尽溪流笑靡然。丛爵自依新赤子，蠹鱼曾出旧青编。

每忻芹暴因思献，见履庭霜识戒坚。贫乏只今消息在，雀生犹藉知□传。
梦谢人授鹿角胶记莫全篇寤而足此
沈周（明代）

毛龙顶上红茸茁，三尺珊瑚长仙蘖。根贯神𩕳不可折，扣中五音发清越。

农皇笑以金刀截，骨解支分寸成节。湘以玄水桑火爇，七日鼎中缄鬼血。

天精地髓转作□，补我玉堂温不热。试之匕许膏吻舌，酥饴停调气馥烈。

便尔小活亦大耋，更三千年等一瞥。
六月二十一日早行十六首
吴芾（宋代）

古寺经行知几回，山僧又见我重来。
暮年欲作终焉计，不得归休只自哀。
闻圆载上人挟儒书洎释典归日本国，更作一绝以送
陆龟蒙（唐代）

九流三藏一时倾，万轴光凌渤澥声。

从此遗编东去后，却应荒外有诸生。
浴佛无雨
王十朋（宋代）

俗言浴佛天必雨，今年浴佛天愈晴。招提钟磬集梵侣，世尊尘埃思一清。

纷然膜拜口诵偈，举头看天红日明。或云天意与佛拗，不放雨师龙伯行。

天虽不雨佛亦浴，误此亿万苍生情。庙堂何人职调燮，劝天与佛无使争。

沛然一雨四方足，亿万苍生俱沐浴。
春晚书村落闲事
陆游（宋代）

千古会稽城，闾阎乐太平。
丰年观米价，霁色听禽声。
俗俭憎浮侈，民淳力钓耕。
豳诗有七月，字字要躬行。
麻柳湾
罗兆甡（清代）

宛是当年载酒时，一湾春水映疏篱。山花莫讶人非昔，且属东风爱惜吹。
与诸友同坐梅下月雾凄清风琴泠然不类人世各联三二语醉归卧南窗下明日徵所出语皆忘失不记因追赋古诗以补遗缺
冯时行（宋代）

月冷逼疏影，梅孤泛清光。儿曹窍孤竹，天风韵丝簧。

相将二三子，中夜聊徜徉。泠泠白雪唱，滟滟碧霞觞。

清绝非人境，浩荡真醉乡。飞花炯天星，坠叶呜瓦霜。

歌放满空阔，神融接混茫。三山今何许，仙游谅荒唐。

人间有逍遥，岂阻路且长。簪绂縻步武，得失煎肺肠。

役役少至老，过问或未尝。以愚息我机，以学锄我荒。

以文导我兴，以酒发我狂。使与风月亲，宁不荷彼苍。

夜久梅影偏，月亦邻西冈。严风吹冠巾，白露沾衣裳。

归欤掩关卧，枕上从羲皇。
挽方德润宝学三首 其一
刘克庄（宋代）

龚胜乘车晚，阳城伏閤初。自云臣语戆，不是上恩疏。

黄壤全名节，青编载谏书。始知年与德，造物有乘除。
谒客不值夜梦见之
张镃（宋代）

澄湖楼畔梵王宫，门外陂塘尽日风。
来访故人嗟未值，绝怜秋色与谁同。
不遑将母君应叹，始可言诗我未工。
须信梦多因境熟，夜深犹在寺门东。
送凌处士赴连州邀
李涛（唐代）

连山群书至，策马出长安。落日对酒别，晚关冲雪寒。

霜飞湖草绿，春近岭梅残。知己云霄在，那言欲挂冠。
舟中望禹祠兰亭诸山
陆游（宋代）

橹枝讴轧出烟津，醉倚船篷岸幅巾。
禹穴探书惭旧学，涂山执玉记前身。
云低野泽号新雁，露湿芳洲老白苹。
逸少亡来欲千载，眼中髣佛见清真。
宫词 其四十四
赵佶（宋代）

满架酴醾旖旎香，小亭芳沼戏鸳鸯。兰房祗慕承恩泽，愈学时宜百巧妆。
回渡荷叶浦
张镃（宋代）

宿雨惊眠变早凉，喜成负便放归航。
山云野树水墨暗，芦叶荷花文绣香。
藉枕冰藤醒倦思，打帘珠浪发清狂。
天围平浦方宜眼，便腹飞帆莫太忙。
东城桂三首·其三
佚名（唐代）

可怜天上桂花孤，试问姮娥更要无。
月宫幸有闲田地，何不中央种两株。
过桐庐
姜夔（宋代）

横看山色仰看云，十幅风帆不藉人。
记取合江江畔树，他年此处好垂纶。
秋夜对月
刘筠（宋代）

瑶席留欢友，金波对广庭。
重帘和雾卷，六幕极天青。
属玉东西馆，琉璃左右屏。
梁园休赋雪，隋苑漫飞萤。
蟾滴全供砚，牛津不见星。
绮窗分皎皎，苔阁共亭亭。
已丧应刘魄，谁通鲍谢灵。
欲销千里恨，鲁酒薄还醒。
次韵和石曼卿泰山
刘攽（宋代）

步至东山表，才知岳镇尊。百川趋渤碣，一柱际乾坤。

托始无怀氏，谈更洛诵孙。后王崇检玉，方士说天门。

岩石居凝命，群峰远骏奔。阴阳殊雨霁，朝夕异凉温。

学者讥秦事，功臣誓汉恩。气连沧海碧，影变浊河浑。

候日来丁夜，扪星待合昏。仙真疑史阙，宫殿谨司存。

落水雷穿谷，危松珀拥根。更寻宣父志，雅意属崦昆。
钱塘有作
张继先（宋代）

红霞映朱栏，白云隐青山。
尘中人不到，双鹤舞柴关。
瑶琴一曲诗数篇，山童煮茗炉无烟。
为思尘世去游乐，一别洞天今几年。
湘江江上月初白，湘浦浦边风色清。
断肠声咽玉笛碎，愁杀霜堤多少情。
人生总浮云，仙家依旧春，
归去来兮乐吾真。
花村六韵
吴融（唐代）

地胜非离郭，花深故号村。已怜梁雪重，仍愧楚云繁。

山近当吟冷，泉高入梦喧。依稀小有洞，邂逅武陵源。

月好频移座，风轻莫闭门。流莺更多思，百啭待黄昏。
石槽行宫叠旧作对月韵
弘历（清代）

别苑秋清风露妍，閒花绕砌弄幽娟。青含迤逦京西岭，蓝蔚高幽蓟北天。

佳景乍如蕉梦幻，诗题曾记夜珠圆。徘徊欲待银钩上，星宇寥萧未忍眠。
汝坟秋同仙州王长史翰闻百舌鸟
祖咏（唐代）

秋天闻好鸟，惊起出帘帷。却念殊方月，能鸣巳后时。

迁乔诚可早，出谷此何迟。顾影惭无对，怀群空所思。

凄凉岁欲晚，萧索燕将辞。留听未终曲，弥令心独悲。

高飞凭力致，巧啭任天姿。返覆知而静，间关断若遗。

花繁上林路，霜落汝川湄。且长凌风翮，乘春自有期。
游龙门分题十五首·石笋
欧阳修（宋代）

巨石何亭亭，孤生此岩侧。白云与翠雾，谁见琅玕色。
惟应山鸟飞，百转时来息。
东门
王安石（宋代）

东门白下亭，摧甓蔓寒葩。
浅沙杙素舸，一水宛秋蛇。
渔商数十室，门巷隐桑麻。
翰林谪仙人，往岁酒姥家。
调笑此水上，能歌杨白花。
杨花飞白雪，枝袅绿烟斜。
舞袖卷烟雪，绮裘明紫霞。
风流翳蓬颗，故地使人嗟。
迢迢陌头青，空复可藏鸦。
戏题画卷 其二
程俱（宋代）

胸中云梦本无穷，合是人间老画工。常恨无因继三绝，倩人拈笔写胸中。
醉春风 秋思
樊增祥（清代）

拂拭横琴案。小雨朱弦慢。郁金堂北暮砧寒，燕燕燕。

惜别年年，蓼花相送，梨花相见。秋色才分半。水拍银河岸。

月中谁寄锦书来，雁雁雁。惯写人人，人今何处，碧云低黯。
独孤公桧诗
谢应芳（元代）

忆昔十五六，好古尊前贤。初闻独孤桧，快睹曾争先。

苍然一株蘖旧根，皴皮错节枝叶蕃。适逢夜雨半身湿，宜是往年甘露痕。

孔明庙前柏相似，乃在陈司徒庙之后园。乡来陵谷忽变改，造化劫灰飞入海。

神焦鬼烂救不得，桐乡自此无光彩。幸存一曲阑干石，题公姓字留遗迹。

石苔斓斑土花碧，相伴铜驼非荆棘。余从海上避兵归，几度摩挲长太息。

怀哉古之人，好贤意无穷。咏甘棠，爱召伯，赋菉竹，美武公。

宪公此树堪比隆，后人宁不仰高风。玄都道士桃千树，一会区区岂难措。

龙钟野老及群英，亦愧因循坐迟暮。桧乎桧乎重培植，风枝相樛霜干直。

邦人具瞻仰遗德，见树犹如见颜色，六百二十五年如一昔。
煮泉
姚燮（清代）

疑与参寥斗石泉，洼匏博得一泓宽。铁磨石藓黏肤瘦，玉斲冰梅嚼齿寒。

丹灶砂抟龙饼细，红垆火炙麝烟乾。任渠风雪黄州路，入勺天浆濯梦安。
清明奉酬佟瑞园上公戏简原韵
迮云龙（清代）

佳辰岁岁客中过，每藉诗篇战病魔。红杏雨余春色减，青衫老病泪痕多。

北邙乱冢空浇酒，西塞斜风好荷蓑。壮志萧条愁得句，沿流敢拟溯星河。
寿握卿陈先生四十八
黄天德（清代）

天高气爽露华涵，介寿登筵晋酒酣。胜友歌诗敲砚北，德星聚野耀闽南。

筹添海屋知盈百，祝效华封已得三。来岁知非旋服政，频年矍铄拜恩覃。
新秋雨过述怀
赵慎（宋代）

雨声乱秋声，驱暑逾南海。凉月倍清辉，细云变文彩。

长空肃无限，远山青不改。沉吟感素商，凄清鸣万籁。

平生雄武心，览镜朱颜在。岂惜常忧勤，规恢须广大。
偈颂一百三十三首 其一二三
释法薰（宋代）

冷水点沸锅，舌头不出口。可惜老岩头，慈悲成过咎。
生查子·轻匀两脸花
晏几道（宋代）

轻匀两脸花，淡扫双眉柳。会写锦笺时，学弄朱弦后。
今春玉钏宽，昨夜罗裙皱。无计奈情何，且醉金杯酒。
偈颂七十六首
释师范（宋代）

千峰万峰浓泼眼，十溪五溪深没腰。
只有山翁喜相接，声声惭愧与难消。
且道还有所得也，虾蟆口裹一粒椒。
杂诗四首 其四
曾巩（宋代）

挥袂谢幽侧，腾身集崔嵬。心胎太极气，手扬斗间魁。

荒荆忽成桂，蛰鳞冬有雷。君看九州宝，自入朱门来。
次韵何学谕送行二首
陈造（宋代）

新诗念报答，呫嗫未能书。
落笔群英右，惟君一敌如。
穷愁疎翰墨，客路费羲舒。
延合青冥上，摩研正望渠。
送仁侄入浙
释月涧（宋代）

古来行脚有样子，莫只游山并玩水。江南两浙多禅林，带眼直须先带耳。

数十年来已寂寥，况复乱离生死里。一言非理不可道，一武非地不可履。

善友师教不可舍，庸鄙强饕不可拟。彼所非者诚可监，我所长者不可恃。

一切妄想生死因，参须实参明自己。他日归来如所嘱，痛棒依前分付你。
九日宴盛唐门
余阙（元代）

今日良宴集，玉帐设金悬。宾称此嘉辰，令德应重乾。

凄凄秋阳此，湛湛江景鲜。西驰三澨津，东瞻九华山。

文湍带粉堞，卿云覆綵旃。清歌送银爵，泛此秋花妍。

嗟予远征人，别家今四年。采薇夜归戍，操筑朝治垣。

微此一日欢，苦辛良可怜。中觞感前谍，抚运当泰年。

燔柴盛唐郡，泛舟枞江前。临川射长蛟，雄风推八埏。

竖儒缪从役，任重力乃绵。武功既无成，文德何由宣。

微勋傥有济，敢愧鲁仲连。
桐江客舍酬客
李龏（金朝）

一片离心白羽轻，桐庐江上晚潮生。客来吴越星霜久，身贱多惭问姓名。
戏赠侯常侍
李洞（唐代）

葛洪卷与江淹赋，名动天边傲石居。

两蜀词人多载后，同君讳却马相如。
百舌
林逋（宋代）

柳条初重草初肥，烟湿园林晚未晞。
百种堪怜巧言语，一般惟久好毛衣。
欺凌红杏从头宿，讽刺黄鹂趁背飞。
谁道关关便多事，更能缄默送芳菲。
韬光山中杂诗 其二
高攀龙（明代）

山黛浓于染，丹枫閒翠竹。远见白日间，山僧结小屋。
喜雨简仲霍行之
晁公溯（宋代）

久晴风暖纻溪城，陌上轻埃欲污人。不惜春泥三日雨，且消乌污十分尘。

霏微著柳空添色，浩荡欺花便减春。拟作郊居雌霓赋，故人今日有王筠。
湖头观桃李四绝句 其三
王庭圭（宋代）

城里池台俗俭穷，却来城外探东风。曲栏幽槛趣不远，春在郊原浩荡中。
用韵题卓刑部乐山楼
刘克庄（宋代）

城里惟楼尽见山，使君小筑可三间。
弓旌招莫返长往，炉灶坏三求大还。
及菊未荒归栗里，有芝堪茹老商颜。
鹤书曾赚幽人出，只恐先生又予环。
水调歌头·万里碧鸡使
李刘（宋代）

万里碧鸡使，叱驭问邛崃。枪旗有烨，川秦奔走送龙媒。好在灵均初度，唤起长庚佳梦，霜月照金罍。寿似武侯柏，香在草堂梅。舞娉婷，斟凿落，沃崔嵬。神尧孙子，向来八九上三台。挂了桑弧蓬矢，便恐彤弓秬瓒，分宝下天阶。归赋梁园雪，试唤长卿来。
次韵仲退对月感怀四首 其四
徐瑞（宋代）

日月两弹丸，万古春复秋。迁次有始终，合符无迟留。

举酒邀明月，浮子白玉舟。愿毋渝此盟，坐待天运周。
凤皇岭
陈岩（宋代）

望望梧桐一划齐，山深曾是凤来栖。
只今吾道非耶是，更有何人歌凤兮。
送李太清给谏抗疏斥还 其二
王弘诲（明代）

风流千载见龙门，朝捧词头暮叩阍。慷慨此身宁自保，艰危吾道喜常存。

一封岂谓酬臣节，九死犹应报主恩。珍重大崖传世业，归来掀揭树乾坤。
沁园春（绍兴丁巳五月六夜，梦与一道人对歌数曲，遂成此词）
张元干（宋代）

神水华池，汞铅凝结，虎龙往来。问子前午后，阳销阴长，自然炉鼎，何用安排。灵宝玄门，烟萝真境，三日庚生兑户开。泥丸透，尽周天火候，平步仙阶。

蓬莱。直上瑶台。看海变桑田飞暮埃。念尘劳良苦，流光易度，明珠谁得，白骨成堆。位极人臣，功高今古，总蹈危机吞祸胎。争知我，办青鞋布袜，雁荡天台。
审录范比部枉驾小园
王世贞（明代）

刀笔惊行部，干旄废掩关。公才解雷雨，吾象遁天山。

暗壑歌留响，丛花酒破颜。忽闻栖鸟磔，初见火城还。
和徐之才觜体
冯山（宋代）

菜蔓全除看绿槐，木阴秾合乍闻雷。田间虽荷沾濡泽，水际先忧荡溺灾。

火气已随妖焰出，山光尤喜晚晴开。门前雅致无馀事，惟见诗筒竞往来。
三叠 其二
仇远（元代）

为贫干寸禄，匏系欲归难。雁字谁能寄，鸥盟久已寒。

自怜秦博士，何似卫伶官。终觉家居乐，高眠一枕安。
幽事
陆游（宋代）

跌宕人间岁月迁，赏心幽事故依然。
潮通支浦渔舟活，露湿繁花醉帽偏。
才尽赋诗愁压倒，气衰对弈怯饶先。
光阴风月空如昨，怅望兰亭祓禊年。
襄事毕次旧题韵
曹勋（宋代）

坎临四正峙重峦，前直平田一顷宽。
中有佳城揖东注，万松深密障朝寒。
题仲迟花里寻诗图 其一
丘逢甲（清代）

丽则文章不可寻，紫藤花馆客沈吟。一家春色来天地，六代宗风自古今。

绮径徘徊奇境出，香溪沿溯雅源深。芬芳悲恻无穷意，兰茝离骚共此心。
春吟四绝
张榘（宋代）

香鼎灰寒午梦回，閒情谁与梦徘徊。
杖藜信步穿幽径，一阵野芳何处来。
偈颂七十一首 其四十一
释了惠（宋代）

荆榛密密布前峰，塞断行人路不通。昨夜连山遭野火，更无芽檗恼春风。
高祖圣师天台紫阳真人赞
白玉蟾（宋代）

元丰一皂吏，三番遭配隶。
空余悟真篇，带些铅汞气。
黄宪生朝三首
黄公度（宋代）

国势巍巍盛，时髦衮衮生。
云师绵世胄，汉相旧家声。
学海波澜阔，神峰冰雪清。
天涯逢诞日，目极曲江城。
上元日驾幸太乙宫烧香
孙固（宋代）

金舆晨动暖风微，比屋欢呼望帝晖。
天喜宴开祈福地，云深香满侍臣衣。
九韶凤舞当双阙，万烛龙趋护六飞。
为与吾民同乐事，月寒犹未下端闱。
题利州昭化驿
韩琦（宋代）

嘉陵源出本朝宗，地险无因直赴东。从此逆流归顺去，恬波遥与峡江通。
诗一首
蔡襄（宋代）

紫绶金章被宠荣，笔床茶灶伴参苓。
只知江海能行道，未识朝廷旧有名。
笑我病去相荣□，圭刀小试即春生。
疮痍未复君知否，国手于今数老成。
清平乐 其二 怀安郡王席上
向子諲（宋代）

初上舞茵时，争看袜罗弓窄。恰似晚霞零乱，衬一钩新月。

折旋多态小腰身，分明是回雪。生怕因风飞去，放真珠帘隔。
鹊桥仙
黄机（宋代）

一番雨过，江头绿涨，催唤扁舟解去。重来言语是相宽，怎得似、解今且住。

阳关声断，同心未绾，簌簌泪珠无数。秋鸿春燕往还时，莫忘了、锦笺分付。
清平乐
曹勋（宋代）

秋凉破暑。暑气迟迟去。最喜连日风和雨。断送凉生庭户。

晚来灯火回廊。有人新酒初尝。且喜薄衾围暖，却愁秋月如霜。
八骏图
萧立之（宋代）

穆王八骏真八龙，万里历块追长风。齐州膻恶尘土境，夜宴阿母瑶池宫。

人间亦有千年绢，包裹神奇夜光现。画师那计马腹羞，当时下笔亲曾见。

诗人多事管闲愁，却笑重来不到头。一声黄竹断归梦，枉使徐土成荒丘。

尤物移人吁可怕，此图至今负高价。君不见华阳有马闲且都，无人画作武成图。
饭三折舖舖在乱山中
陆游（宋代）

平生爱山每自叹，举世但觉山可玩。
皇天怜之足其愿，著在荒山更何怨。
南穷闽粤西蜀汉，马蹄几历天下半。
山横水掩路欲断，崔嵬可陟流可乱。
春风桃李方漫漫，飞栈凌空又奇观。
但令身健能强饭，万里只作游山看。
咏潇湘八景各一首·烟寺晚钟
刘克庄（宋代）

问寺莫知处，跻攀又潮洄。
惟钟藏不密，日暮过溪来。
复斋奚左藏挂冠 其一
释居简（宋代）

趁得身轻便挂冠，翩翩出岫白云闲。村疏一日是两日，心广半间如万间。

聊把大门标俗子，别开荒径友佳山。羲皇向上多馀地，时对清风一破颜。
愁雨叹
王世贞（明代）

花径才干三尺地，又闻雨师将雨至。漫呼酒客醒后愁，先滴农夫眼前泪。

两胫敲扑疮未平，一锸蹒跚滑难致。河身甫低水势高，瓶粟垂空麦苗痹。

中金转贵百物贱，卖儿可了公私事。司农缓征征不止，司空兴利利无几。

举头是天天漠然，何况君门逾万里。
观潮
周密（宋代）

一线微茫远未分，鼓行渐出海山门。六鳌玉界移天柱，万骑冰河渡夜军。

天上亏盈随月魄，人间忠愤感胥魂。吴儿不怕蛟龙怒，踏浪翻旗入阵云。
题金陵杂兴诗后八首
薛师董（宋代）

散尽浮军换铁缗，香烟何处不氤氲。
苏郎非是谀人者，今日真成说古人。
题贵池亭次蹈韵二首 其一
刘摰（宋代）

一夜山南雪，清寒江上州。年华随水去，客兴为鱼留。

闻雁思湖表，看梅寄陇头。樯乌风信好，紞鼓洞庭舟。
秋思三首 其三
鲍溶（唐代）

季秋天地闲，万物生意足。我忧长于生，安得及草木。

试从古人愿，致酒歌秉烛。燕赵皆世人，讵能长似玉。

俯怜老期近，仰视日车速。萧飒御风君，魂梦愿相逐。

百年夜销半，端为垂缨束。
还园宅奉酬华阳先生诗
沈约（南北朝）

早欲寻名山。
期待婚嫁毕。
二事虽云已。
此外复非一。
忽闻龙图至。
仍覩荣光溢。
副朝首八元。
开壤赋千里。
冠缨曾弗露。
风雨未尝栉。
鸣玉响洞门。
金蝉映朝日。
惭无小人报。
徒叨令尹秩。
岂忘平生怀。
靡盬不遑恤。
感皇恩
佚名（宋代）

和袖把金鞭，腰如束素。骑介驴儿过门去。禁街人静，一阵香风儿路。凤鞋宫样小，弯弯露。
蓦地被他，回眸一顾。便是令人断肠处。愿随鞭镫，又被名缰勒住。恨身不做个，闲男女。
偈颂六十首 其五
释昙华（宋代）

簸箕有唇，米跳不出，天下衲僧赤𩨘𩪸。更须拨转上头关，十方世界黑似漆。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其十
韩驹（宋代）

客行宜努力，时亦近醇醪。一盏熏人醉，云安米正淘。
赋得翠石应令诗
萧推（南北朝）

依峰形似镜，构岭势如莲。映林同绿柳，临池乱百川。

碧苔终不落，丹字本难传。有迈东明上，来游皆羽仙。
渔舍新成
姜特立（宋代）

旋规渔舍傍溪山，山转溪回翠竹间。
閒看羽觞行诘曲，戏拈竿线弄潺湲。
浮家不入分风浦，归棹休寻落照湾。
谩说五湖烟浪好，几人险处得心閒。
小重山
曹组（宋代）

陌上花繁莺乱啼。骅骝金络脑，锦障泥。寻芳行乐忆当时。联镳处，飞E649绿杨堤。

春物又芳菲。情如风外柳，只依依。空怜佳景负归期。愁心切，惟有梦魂知。
丰城逢夏子还都余尚南征
林大春（明代）

清夜见龙光，苍茫入豫章。主人复行客，游子尚他乡。

蝉意含秋远，江声引夏长。明朝重相望，南北渺烟霜。
沈氏书堂
卫泾（宋代）

东山风景压东吴，更筑书堂映碧梧。
詹尹诗存家有宝，齐斋记外更无图。
洗除纨袴为缃帙，扫荡膏粱入泽臞。
早晚归舟行霅上，青灯深夜听伊吾。
甲戍元旦用雪湖祝寿韵写怀
谢迁（明代）

氤氲瑞霭溢庭除，六甲循环又一初。儿綵承欢春酒熟，宾筵供具赐金馀。

古稀渐近惭虚度，大有将来愿屡书。尘虑久空强健在，閒居赢得两眉舒。
题石桥二绝 其二
王十朋（宋代）

石桥未到已先知，入眼端如入梦时。僧唤我为严首坐，前生曾写此桥碑。
浯溪
俞掞（宋代）

大唐有颂到浯溪，翠藓苍崖古画垂。
西望函关今万里，淡烟斜日几荒碑。
壁画竹鹤
袁说友（宋代）

风月寒窗寂，丹青半堵开。
南墙看俨立，华表认归来。
邈想风声唳，求栖鸟雀猜。
雨余新著色，点点上苍苔。
偈颂二十九首
释云（宋代）

大尽三十日，小尽二十九。
昨夜送穷年，今朝贺岁首。
时节有变更，佛法无新旧。
既是个中人，不惜娘生口。
坐对春风唱鹧鸪，嘉声不落威音后。
令狐相公自天平移镇太原以诗申贺
刘禹锡（唐代）

北都留守将天兵，出入香街宿禁扃。鼙鼓夜闻惊朔雁，

旌旗晓动拂参星。孔璋旧檄家家有，叔度新歌处处听。

夷落遥知真汉相，争来屈膝看仪刑。
夜宿顾墓田家
盛彧（元代）

夜投顾墓村，霜花吹白门。
灯寒釜烟灭，船聚溪声喧。
仆夫悄不寐，老妪泣且言。
租税急星火，诛求尽鸡豚。
倾囊叹饥岁，接境愁荒原。
十室九逃散，如何卖儿孙。
昌甫寄二绝和韵答之 其二
韩淲（宋代）

雨绝遥遥何许吟，一封得得乃斯寻。直教宛转生新意，徒益凄凉老旧心。
和家恭伯韵别曹扬休还涪陵五首
程公许（宋代）

胶漆论心忍离群，柳边躞蹀马蹄尘。
清风朗月相思夜，依旧江山面目亲。
送董信州
晏殊（宋代）

凤阙承丹诏，麟符得旧乡。
雨中吴岫碧，林罅楚梅黄。
使节江湖外，城楼翼轸旁。
吾知召南树，從此接维桑。
菊涧之宜兴兼简赵长官
释居简（宋代）

伯氏如文举，何烦仲氏书。山阴溪上棹，灞岸雪中驴。

耕岂无闲地，居仍有弊庐。看家老猿鹤，渠不为贫疏。
丑奴儿
张孝祥（宋代）

十分济楚邦之媛，此日追游。雨霁云收。梦入潇湘不那愁。

主人白玉堂中老，曾侍凝旒。满酌琼舟。即上虚皇香案头。
秋日写巨然笔意与若休
李日华（明代）

山光沉绿树酣黄，九月江南欲试霜。
独坐滩头不垂钓，蓼花风急送渔榔。
寄茶与曾吉甫
刘子翚（宋代）

两焙春风一塍隔，玉尺银槽分细色。
解苞难辨邑中黔，瀹盏方知天下白。
岸巾小啜横碧斋，真味从底倾输来。
曩归畀余一语妙，三岁暗室鹜轰雷。
中秋对月用昌黎先生赠张功曹韵
宋肇（宋代）

水精为鉴金为波，挂空影写山与河。
清光此夜十分好，有酒有客宜高歌。
去年今日行役苦，若宿溪边宿逢雨。
传闻蜀道如天高，崖县壁绝哀猿号。
波横剑戟不易上，陆有虎豹何由逃。
江山旧恃白帝险，风俗犹带乌蛮操。
驱驰两月到西塞，梦寐万里还东皋。
嗅梅踏雪巴子里，路入鬼门欣不死，
飞飞倦鸟惟思还。玉笋岂是鹿官班，
余生但原閒及酒，虚名宁雇触与蛮。
良宵佳客十有五，云放月八樽罍间。
颓然老子兴不浅，韩诗坡句聊追攀。
君不见天宝裳羽衣歌。人间乐舞难同科，
遗音犹在悲凉多。有酒且歌遑恤他，
不饮如此良夜何。
秋夜读书
蒋恢（宋代）

白紵乌纱不耐凉，晚风吹月上莓墙。
旧书重读添新味，二尺檠边夜正长。
瓜庐至日即事
薛师石（宋代）

西山起还伏，插入万丈潭。
渔叟操桂棹，樵歌过草庵。
年荒酒味薄，天旱井泉甘。
不原丘园贲，惟将易自参。
次韵梅花十绝句 其八
刘才邵（宋代）

水仙似怯难为弟，更著山矾数满三。惭愧涪翁继和靖，惊人诗句出东南。
登南州奇观，前临大江浮桥，江心起三石台，
杨万里（宋代）

梅边楼阁海边山，银竹初收霁日寒。
看著南州奇观了，人间山水不须看。
临江仙·绛帐今朝重到此
王哲（金朝）

绛帐今朝重到此，榴花对景先开。坐间谁悟害风来。四梧知我意，三耀散予灾。既得相逢休酩酊，洞中别有樽垒。才倒一盏免轮回。自然云满目，举步到蓬莱。
秋暮送裴垍员外刺婺州
鲍溶（唐代）

婺女星边气不秋，金华山水似瀛州。

含香太守心清净，去与神仙日日游。
送宿卫将出守邓州
高启（明代）

中郎身领仗，宿卫在承明。
旧射双雕落，新乘五马行。
红云遥魏阙，白水近穰城。
好劝诸年少，春来卖剑耕。
晴景
韩淲（宋代）

晓烟初净雨晴时，腻日偎风不自持。温厚便饶多著蕊，轻肥全藉略开枝。

其间小院桃遮户，此外孤村柳隔篱。香扑酒旗吟莫尽，艳明歌管醉方知。
中书令程文简挽辞三首
苏颂（宋代）

邦国藩宣老，阶符陟降贤。
朝方尊旧德，天不畀遐年。
勋载奉常诔，神栖京兆阡。
悲笳声未断，垄日下虞渊。
晚香既和柯亭诗复用前韵见赠赋答
缪祐孙（清代）

著手妙文君自富，搜肠拙什我偏迟。森严旗鼓条侯垒，骚雅源流屈子辞。

反正自惭才思乏，背公敢怨有司私。篇徵急就怀前哲，博士而今见侍其。
过莆城怀别刘后村中书因以奉寄
胡仲弓（宋代）

村在山边云半遮，怀人咫尺是天涯。
眼前不见玄都观，空岁碧桃千树花。
登
王庭圭（宋代）

三入唐兴寺里宿，闭门风雨云垂屋。今朝披雾立山椒，始识唐兴真面目。
立春后二首
戴复古（宋代）

夕望春风至，还经闰月迟。
梅花丈人行，柳色少年时。
爱酒常无伴，吟诗近得师。
离骚变风雅，当效楚臣为。
自和次前韵
陆龟蒙（唐代）

命既时相背，才非世所容。著书粮易绝，多病药难供。

梦为怀山粮，愁因戒酒浓。鸟媒呈不一，鱼寨下仍重。

晚桁蓑兼褐，晴檐织带舂。著签分水味，标石认田封。

此地家三户，何人禄万钟。草堂聊当贵，金穴任轻农。

把钓竿初冷，题诗笔未慵。莫忧寒事晚，江上少严冬。
王武俊
吕陶（宋代）

巨盗盘根岁月深，交流战血竞浮沈。一言便解苍生祸，何事君恩薄贾林。
送牛守赴藤州二首
彭龟年（宋代）

半世几契阔，今年又别离。
我应嗟去远，人已恨来迟。
宿草青无限，野花红欲窥。
藩车行有诏，山路且逶迤。
乙卯八月晦日浮翠亭次叔通韵
朱熹（宋代）

弱植有孤念，独住穷名山。那知岁月逝，白首尘埃间。

今朝定何朝，凭高睨清湾。群贤亦戾止，共此一日闲。

晤言不知疲，林昏鸟飞还。胜践可无纪，重来谅非艰。

留语岩上石，毋使门常关。
神宗皇帝挽辞 其一
黄裳（宋代）

奔逸三王后，忧勤七闰间。生灵千载会，造化一朝閒。

空致盘中露，应寻海上山。凤凰人恐到，不趁御龙还。
初夏寄外
王仲霞（清代）

绿肥红瘦昼如年，乳燕呢喃搅午眠。戏水蜻蜓芳草立，惊风蝴蝶落花旋。

轻衫团扇无聊思，竹簟筠帘独自怜。暗祝盆荷教漫放，留看待并主人肩。
沅陵见招赏海棠病不能往辄尔言谢三首
赵蕃（宋代）

去年已负海棠期，今岁还当卧病时。
造物小儿应见相，恐余无此看花时。
使云阳寄府曹
韦应物（唐代）

夙驾祗府命，冒炎不遑息。百里次云阳，闾阎问漂溺。

上天屡愆气，胡不均寸泽。仰瞻乔树巅，见此洪流迹。

良苗免湮没，蔓草生宿昔。颓墉满故墟，喜返将安宅。

周旋涉涂潦，侧峭缘沟脉。仁贤忧斯民，贱子甘所役。

公堂众君子，言笑思与觌。
访陶山寺
石世英（宋代）

深谷不易到，烟霞真胜游。
翻身渺云海，长啸落沧洲。
曙色枫林晓，天香桂子秋。
更期南涧石，重约泛浮丘。
赠双峰山和尚
周朴（唐代）

峨峨双髻山，瀑布泻云间。尘世自疑水，禅门长去关。

茯神松不异，藏宝石俱闲。向此师清业，如何方可攀。
宿会真宫灵休厅
晁说之（宋代）

我虽养佛胎，未必有仙骨。
如何羽衣人，而亦容我宿。
岱岳若宗社，徂徕隐敌国。
沈沈两山间，真会驾白鹿。
仙子啸清风，玉女佩金籙。
扰扰人间人，悠悠欲五欲。
临水亭
施肩吾（唐代）

只怪素亭黏黛色，溪烟为我染莓苔。

欲知源上春风起，看取桃花逐水来。
贫甚卖常用酒杯作诗自戏
陆游（宋代）

桃李成尘浑不数，海棠也作臙脂雨；清明未到春已空，枝上流莺替人语。
逢春日日合醉归，莫笑典衣穷杜甫。
生时不肯浇舌本，死後空持酹坟土。
门前三百里湖光，天与先生作醉乡。
银杯羽化不须叹，多钱使人生窟郎。
奉和圣制送张说巡边
张嘉贞（唐代）

天锡我宗盟，元戎付夏卿。多才兼将相，必勇独横行。

经纬称人杰，文章作代英。山川看是阵，草木想为兵。

不待河冰合，犹防塞月明。有谋当系丑，无战且绥氓。

阃外传三略，云中冀一平。感恩同义激，怅别屡魂惊。

直视前旌掣，遥闻后骑鸣。还期方定日，复此出郊迎。
术有号莘野钓滨者求诗各与一绝
艾性夫（元代）

撷青日日饭疲牛，识字耕夫已白头。
束帛不来山鬼笑，有人马上觅封侯。
丁酉元旦，余驻师秦川
张煌言（明代）

闽国旌旗越国船，春风奚倖到江天！未能捧日真虚岁，且复占云似往年。

辛苦椒盘一纪后，衰凉菱镜二毛先。夜来见说旄头暗，拂拭吴钩竞祖鞭。
题贾岛墓
安锜（唐代）

倚恃才难继，昂藏貌不恭。骑驴冲大尹，夺卷忤宣宗。

驰誉超先辈，居官下我侬。司仓旧曹署，一见一心忡。
春思 其一
韩淲（宋代）

报答春愁有醉乡，老怀那复得刚肠。门前一涧桃争发，不分夭红腻水光。
偈二首 其一
释本才（宋代）

达磨未来，怀藏至宝，顶髻有珠。达磨既来，卞和刖足，杨朱途穷。

拟议之间，知君罔措。
赵履常入建阳 其二
韩淲（宋代）

俗眼无特见，多以形似非。波流一荡靡，莽然浑无依。

岂不有天才，又思众所讥。蹉跎度岁月，竟作浅陋归。

随世得富贵，事业徒纤微。伟哉六经书，圣贤所发挥。
投江上崔尚书
杜荀鹤（唐代）

此生何路出尘埃，犹把中才谒上才。闭户十年专笔砚，

仰天无处认梯媒。马前霜叶催归去，枕上边鸿唤觉来。

若许登门换鬐鬣，必应辛苦事风雷。
五日山中
谢翱（宋代）

东邻拔蒲根，南邻烧艾叶。艾叶出青烟，蒲根香胜雪。

乾坤生燐出，阴碧期月光。烟随艾叶散，进此菖蒲觞。

蒲觞益齿发，齿白发如漆。馀饮不尽器，置之五七日。

五日化为丹，七日化为碧。一服一千年，令人生羽翼。
初寒
陆游（宋代）

逐禄天涯半此生，明时宽大许归耕。
山围鱼市寒无色，雨掠蓬窗夜有声。
白发青灯身潦倒，残芜落叶岁峥嵘。
尔来有喜君知否，买得乌犍万事轻。
夜游
沈佺期（唐代）

今夕重门启，游春得夜芳。月华连昼色，灯影杂星光。

南陌青丝骑，东邻红粉妆。管弦遥辨曲，罗绮暗闻香。

人拥行歌路，车攒斗舞场。经过犹未已，钟鼓出长杨。
采桑子·阳和欲报春来也
佚名（宋代）

阳和欲报春来也，先上南枝。桃李休疑。折遍香梢人未知。黄昏小院谁攀折，疏影斜敧。半掩朱扉。旋嗅清香月下归。
饮天游室夜大雨移席有作
乌斯道（明代）

炎歊尼欢宴，露坐希夜长。望舒閟金波，屏翳决银潢。

飞廉亦驰骤，万马集战场。孱姿或沮丧，壮怀当激昂。

丈夫干化机，晦冥宁我伤。清酤既不匮，华灯岂辞张。

楚歌激忠肝，越吟思远乡。卜昼固前闻，夜饮诗所臧。

愿言各尽醉，顷刻远相望。缅怀芙蓉洲，池阁风雨凉。

遗音若金石，百载不能忘。
三羞诗三首
皮日休（唐代）

吾闻古君子，介介励其节。入门疑储宫，抚己思鈇钺。

志者若不退，佞者何由达。君臣一殽膳，家国共残杀。

此道见于今，永思心若裂。王臣方謇謇，佐我无玷缺。

如何以谋计，中道生芽蘖。宪司遵故典，分道播南越。

苍惶出班行，家室不容别。玄鬓行为霜，清泪立成血。

乘遽剧飞鸟，就传过风发。嗟吾何为者，叨在造士列。

献文不上第，归于淮之汭.蹇蹄可再奔，退羽可后歇。

利则侣轩裳，塞则友松月。而于方寸内，未有是愁结。

未为禄食仕，俯不愧梁粝。未为冠冕人，死不惭忠烈。

如何有是心，不能叩丹阙。赫赫负君归，南山采芝蕨。

南荒不择吏，致我交阯覆。绵联三四年，流为中夏辱。

懦者斗即退，武者兵则黩。军庸满天下，战将多金玉。

刮则齐民痈，分为猛士禄。雄健许昌师，忠武冠其族。

去为万骑风，住作一川肉。昨朝残卒回，千门万户哭。

哀声动闾里，怨气成山谷。谁能听昼鼙，不忍看金镞。

吾有制胜术，不奈贱碌碌。贮之胸臆间，惭见许师属。

自嗟胡为者，得蹑前修躅。家不出军租，身不识部曲。

亦衣许师衣，亦食许师粟。方知古人道，荫我已为足。

念此向谁羞，悠悠颍川绿。

天子丙戌年，淮右民多饥。就中颍之汭，转徙何累累。

夫妇相顾亡，弃却抱中儿。兄弟各自散，出门如大痴。

一金易芦卜，一缣换凫茈。荒村墓鸟树，空屋野花篱。

儿童啮草根，倚桑空羸羸。斑白死路傍，枕土皆离离。

方知圣人教，于民良在斯。厉能去人爱，荒能夺人慈。

如何司牧者，有术皆在兹。粤吾何为人，数亩清溪湄。

一写落第文，一家欢复嬉。朝食有麦饘，晨起有布衣。

一身既饱暖，一家无怨咨。家虽有畎亩，手不秉镃基。

岁虽有札瘥，庖不废晨炊。何道以致是，我有明公知。

食之以侯食，衣之以侯衣。归时恤金帛，使我奉庭闱。

抚己愧颍民，奚不进德为。因兹感知己，尽日空涕洟。
三月壬申同尧民希孝观渠名寺经藏得弘明集中
黄庭坚（宋代）

秘藏开新译，天花雨旧堂。
证经多宝塔，寝疾净名床。
鸟语杂歌颂，蛛丝凝篆香。
同游得赵李，谈道过何王。
祭神州乐章。雍和
褚亮（唐代）

泰圻严享，阴郊展敬。礼以导神，乐以和性。

黝牲在列，黄琮俯映。九土既平，万邦贻庆。
杂言
寇准（宋代）

我徒旷达由胸臆，耻学鲰生事文墨。
蛟龙长欲趁风雷，骐骥焉能制衔勒。
锵金佩玉良有时，丐色谀言尽虚饰。
功名富贵非偶然，杨子草玄徒默默。
楚兰罢秀足蓬蒿，青松委幹多荆棘。
争如一醉度流年，免使悲欢荡情域。
半山寺有感
赵希淦（宋代）

一水波澄接御沟，近城宫柳弄春柔。
乌衣巷里人何在，白鹭洲春水自流。
千古风流歌舞地，六朝兴废帝王州。
今番不负看山约，他日重来说旧游。
蝶恋花·春涨一篙添水面
范成大（宋代）

春涨一篙添水面。芳草鹅儿，绿满微风岸。画舫夷犹湾百转。横塘塔近依前远。
江国多寒农事晚。村北村南，谷雨才耕遍。秀麦连冈桑叶贱。看看尝面收新茧。
次善卿杂诗五首 其一
陆文圭（元代）

贞女不自媒，蛾眉为谁扫。春风吹年华，闭户绿芳草。

灵脩不我顾，览镜红颜槁。焉得北堂萱，聊用宽忧抱。

又惧青蝇谗，善使黑白倒。遂令亲者疏，我欲俾有昊。
夏日绝句二首·其二
姚鼐（清代）

墙头高树绿云天，谢尽馀花未噪蝉。
掩卷看阴移午后，数声啼鸟在风前。
维扬再赠林相士用前韵
李曾伯（宋代）

三数年来已倦游，只缘心迹不相谋。
深知我类虞翻相，莫怪人惊雍齿侯。
江国旧怀诗一解，吴乡新思酒双投。
一番公案重拈出，挑却行包归去休。
朝中措（送袁提举）
曹勋（宋代）

鸣珂揽辔玉霄东。持节散陈红。子舍已先多士，一鞭同袅春风。

子瓯旧治，棠阴秀茂，竹马迎逢。正焙行驰金殿，仙班看缀夔龙。
花下醉
李商隐（唐代）

寻芳不觉醉流霞，倚树沉眠日已斜。
客散酒醒深夜后，更持红烛赏残花。
饮井多景亭
陈宓（宋代）

山海前陈远景多，一泓冰雪醒沉疴。
凭谁六月同来看，奈此清风爽气何。
一剪梅 蔡州作
王寂（南北朝）

悬瓠城高百尺楼。荒烟村落，疏雨汀洲。天涯南去更无州。

坐看儿童，蛮语吴讴。

过尽宾鸿过尽秋。归期杳杳，归计悠悠。栏干凭遍不胜愁。

汝水多情，却解东流。
登控鲤亭望孤山
释德洪（宋代）

大江自吞空，中流涌孤山。欲取藏袖中，归置几案间。
次韵答墨林上人
吴之振（清代）

不解参禅不学仙，把锄种菜自年年。休将葛岭三生石，错认齐州九点烟。

菰蒋萦回行药去，筼筜刻画有诗传。西林安稳齑盐饭，吼彻鲸鱼丙夜悬。
太保中书令军前新楼
吴融（唐代）

十二阑干压锦城，半空人语落滩声。风流近接平津阁，

气色高含细柳营。尽日卷帘江草绿，有时欹枕雪峰晴。

不知捧诏朝天后，谁此登临看月明。
梅花集句 其一九六
李龏（金朝）

高树梅初发，城隅古谢村。况多秋藓色，巧咏任人言。
寄方帅 其二
张孝祥（宋代）

贱子如今休说穷，玉麟铜虎信频通。君今持橐甘泉里，我不投书苦海中。

且愿耕桑依地主，长教温饱荷天公。回思三十三年事，一笑相逢两秃翁。
题咸宁江宰德先清远堂
王炎（宋代）

筑屋俯平湖，百顷风漪涟。
湖底行白云，湖外横青山。
仙官踏两凫，游戏来人间。
清都在天上，欲去懒著鞭。
百里可盘薄，苦无敲朴喧。
试出持蟹手，为民奏鸣弦。
潘郎儿辈尔，栽花作春妍。
渊明未甚高，料理种秫田。
卷箔坐绳床，香吐一缕烟。
白鸟入空蒙，飞鸿度云边。
个里不着愁，心与物共閒。
渔榔劝客饮，玉色亦粲然。
目极意不尽，老蟾生莫天。
咏史诗。即墨
胡曾（唐代）

即墨门开纵火牛，燕师营里血波流。

固存不得田单术，齐国寻成一土丘。
题宛怀伯母诗钞即次卷中和东坡定惠院海棠韵
王淑（清代）

今秋水潦湮草木，松柏青青受命独。园林两地绝可怜，并少桃顽与杏俗。

黯黯愁生感索居，跫跫音喜来空谷。一函珠玉慰葵情，百幅琳琅照茅屋。

安心无复九回肠，慧业兼空五净肉。泠然入齿松风清，韵语禅机两忘足。

咏絮才真越众昆，簪花格自追前淑。嗟余昏顽昧性根，自笑空虚负痴腹。

插架徒思万卷书，绕楼那有千竿竹。聊欲忘忧倚紫萱，谁知中苦同湖目。

同心谬许臭如兰，知足奚容妄思蜀。飞蝇何幸得附骥，画虎终差期刻鹄。

破闷翻成惆怅词，赏心惟有《懊侬曲》。会须扫地焚清香，影事前尘那忍触。
追和李白秋浦歌十七首 其十
郭祥正（宋代）

舍楫乘蓝舆，十里穿松林。悲风西北至，千千龙凤吟。

史君如杜牡，方有爱山心。
隆德县望火台
陈宜甫（元代）

近山一台突兀势，远山一台出天际。何时筑此望烽火，留及如今太平世。

六十年来无甲兵，西方乐土边陲清。君王神武今混一，藩篱大剖无金城。

尚馀此台屹山顶，照月愁风拄孤影。昔人触目心胆寒，今日空迷野烟瞑。

行歌为我重悲伤，愿台万年无火光。
春雪
释元肇（宋代）

竹边声细夜方阑，开尽南窗独自看。桃杏学梅唯欠瘦，池塘堆絮怪能寒。

纤纤尚舞东风力，片片还随晓气乾。芳草已滋三径绿，谁知陋巷有袁安。
流河驿
张旭（唐代）

流河流不尽，风景望中赊。冀北路千里，江南天一涯。

书沉云外鹤，春老雨中花。欲拨穷途闷，凭酒问谁家。
内人臂白鹦鹉图
陈深（宋代）

华清宫中歌既醉，南海奇禽无争致。
玉环最爱雪衣孃，当时曾得龙颜媚。
璿房雕槛春日长，绣绷娇儿在傍戏。
君王耿汝解语言，怀恩不说宫中秘。
临风鸷鸟何轩轩，叹惜纯良遭猛万。
苕翁写出当时事，侧立红衫内人臂。
江花满地不忍着，空拂画图怜俊慧。
城北
王安石（宋代）

青青千里乱春袍，宿雨催红出小桃。
回首北城无限思，日酣川净野云高。
哭公素
司马光（宋代）

负书游上国，拾芥取荣名。
雅度津涯阔，高文风雨惊。
忘怀翻得谤，纵酒遂伤生。
忍使泉台客，悁悁不自明。
丹旌倚輤车，荣辱尽虚无。
半道骅骝顿，先秋兰茝枯。
儿痴缠过龀，亲老不胜扶。
家事今萧瑟，宁将未第殊。
送宋使君呈光禄
释居简（宋代）

解绂宜新渥，催帆挂晓晴。宿阴消岸趾，初日动帘旌。

班近寻鹓鹭，亲怡燕弟兄。老人躔次近，同傍紫微明。
临江仙 得子宽粤中来札，知岁底决计来京，慰甚。作此
刘琬怀（清代）

草草行装远涉，年光未肯蹉跎。蛮烟瘴雨一身过。

论交前辈厚，推义古人多。

屈指归期秋后，布帆无恙如梭。季冬准待渡黄河。

别怀将解释，望眼独摩挲。
狂吟
释文珦（宋代）

槿篱三四掩，荒竹百十个。
无人扣柴扉，偏称潜夫卧。
梦作野云飞，觉来松日堕。
随分有狂吟，吟长不须和。
哭赵公鼎
胡铨（宋代）

以身去国故求死，抗疏犯颜今独难。
阁下特书三姓在，海南惟见两翁还。
一坵孤冢寄琼岛，千古高名屹太山。
天地祗因悭一老，中原何日复三关。
访沈舍人不遇
赵嘏（唐代）

溪翁强访紫微郎，晓鼓声中满鬓霜。

知在禁闱人不见，好风飘下九天香。
题竹扇赠别
皇甫冉（唐代）

湘竹殊堪制，齐纨且未工。
幸亲芳袖日，犹带旧林风。
掩笑歌筵里，传书卧阁中。
竟将为别赠，宁与合欢同。
水调歌头·静练平千顷
仲并（宋代）

静练平千顷，华栋俯中流。凌晨画戟，来看宿雨断虹收。八九胸中云梦，三千笔端风月，无处快凝眸。笑咏一堂上，挥尘气横秋。

俯危阑，红日下，暮云稠。无穷伟观，只应天意为君谋。容我时醒时醉，独泛微烟微雨，浩荡逐轻鸥。不羡岳阳胜，丹碧耸层楼。
秋夜宴徐四山亭
杨齐悊（唐代）

卷言北山岑，非谓靡远寻。庭际有幽石，自然保遐心。

月池下凉彩，风竹来清音。樽酒古人意，苍苍寒露深。
宿村舍
陆游（宋代）

驴瘦童僵小作程，村翁也复解逢迎。
霜林已熟灯相馈，雪窖初开芋可羹。
土榻围炉豆楷暖，荻帘当户布机鸣。
解囊自取残编读，何处人间无短檠。
金钱花
刘敞（宋代）

披沙百炼贵，济世五铢圜。侔色都疑似，颁行适自然。

萧萧秋意早，采采露华鲜。贫谢侏儒甚，烦君慰眼前。